Paraguaanse nasionale rugbyspan

Die **Paraguaanse nasionale rugbyspan** (Spaans: *Selección de rugby de Paraguay*) is die nasionale rugbyspan wat Paraguay in internasionale wedstryde (toetswedstryde) verteenwoordig. Hulle dra die bynaam *Los Yacarés* (Spaans vir: “die kaaimanne”) na die Paraguaanse kaaiman (*Caiman yacare*). Rugby word in Paraguay geadministreer deur die Paraguaanse Rugbyunie (*Unión de Rugby del Paraguay*, URP) wat in 1970 gestig is. Paraguay word as die sewende beste rugbyspan in die Amerikas beskou (ná Argentinië, die Verenigde State, Kanada, Uruguay, Chili en Brasilië) en deur Wêreldrugby as ’n vlak drie-span erken. Die Paraguaanse rugbyspan is tans (November 2025) 31ste op Wêreldrugby se wêreldranglys gelys.

Paraguay het in 1970 sy eerste toetswedstryd teen Brasilië gespeel. Die span het tydens die Suid-Amerikaanse Rugbykampioenskap nog geen titel ingepalm nie, een keer in die tweede en twee keer in die derde plek geëindig. Paraguay kon tot dusver nog nie vir ’n rugbywêreldbekertoernooi kwalifiseer nie. Paraguay speel tradisioneel in gestreepte rooi en wit truie, donkerblou broeke en rooi sokkies – wat aan die kleure van die vlag van Paraguay ontleen is.

## Beheerliggaam 
Die beheerliggaam vir rugby in Paraguay is die Paraguaanse Rugbyunie (Spaans: *Unión de Rugby del Paraguay*, URP). Die Paraguaanse Rugbyunie is in 1970 gestig en het in 1989 ’n volle lid van die Internasionale Rugbyvoetbalraad (IRVR; nou Wêreldrugby) geword. Daarbenewens was die Paraguaanse beheerliggaam in 1988 ’n stigtingslid van CONSUR (nou Suid-Amerika Rugby).

Die hoogste rugbyliga in die land is die *Campeonato Paraguayo de Rugby* wat in 1970 gestig is en tans tussen nege spanne beslis word. In die verlede was die meeste spelers van die Paraguaanse nasionale span uit dié amateurliga afkomstig. Sedert 2020 draf die meeste Paraguaanse spelers egter uit vir die keurspan Yacaré wat aan die professionele Superrugby Amerikas deelneem. Hieraan neem ook spanne uit Argentinië, Brasilië, Chili, Uruguay en die Verenigde State deel. Van die ander spelers is veral op professionele vlak in Europa aktief.

Naas die amptelike nasionale span roep die Paraguaanse Rugbyunie ook ander keurspanne byeen. Net soos ander rugbylande beskik Paraguay oor ’n o/20-nasionale span wat aan die Wêreldrugby o/20-kampioenskap deelneem. Die *Paraguay Sevens* is die Paraguaanse sewesrugbyspan en hulle neem aan internasionale toernooie soos Wêreldrugby se Sewesreeks, Sewesrugbywêreldbeker en Olimpiese Somerspele deel. Kinders en jongmense word reeds op skool aan rugby bekend gestel en na gelang van hul belangstelling en talent begin hulle met hul afrigting.

## Geskiedenis 
### Eerste Suid-Amerikaanse Rugbykampioenskappe 
In 1970 is die beheerliggaam Paraguaanse Rugbyunie (Spaans: *Unión de Rugby del Paraguay*, URP) gestig en in dieselfde jaar het die Paraguane vir hul eerste toetswedstryd tuis in Asunción Brasilië verwelkom. Een jaar later het hulle vir die eerste keer aan die vastelandse Suid-Amerikaanse Rugbykampioenskap deelgeneem. Hulle het egter swak nederlae gely teen Uruguay, Chili en Argentinië, slegs teen Brasilië was die nederlaag minder duidelik. Tydens die Suid-Amerikaanse Rugbykampioenskappe in 1973, 1975 en 1979 is die span telkens deur Argentinië, Brasilië, Chili en Uruguay geklop. Daarteenoor het Paraguay in 1977 sy eerste oorwinning oor Brasilië aangeteken en die vierde plek behaal.

Nadat die buurland Argentinië ’n verbod op alle sportiewe ontmoetings met Suid-Afrika geplaas het, is in 1980 die “skaduspan” Sudamérica XV (ook *Jaguares Sudamericanos* genoem) gestig. Hoewel die meeste van die spelers Argentyne was, het ook ’n aantal Paraguane vir die span uitgedraf. Die altesaam vyf betrokke beheerliggame het die span nie amptelik erken nie, maar in die geheim geduld. Gedurende die volgende vier jaar het die Sudamérica XV agt keer teen die Springbokke gespeel, maar hulle kon slegs een wedstryd wen (op 3 April 1982 in Bloemfontein). Argentinië, die onoorwonne wenner van al die vorige vastelandse rugbykampioenskappe, het in 1981 nie aan die Suid-Amerikaanse Rugbykampioenskap deelgeneem nie, waardeur die ander deelnemers die kans gehad het om dié toernooi vir die eerste keer ooit te wen. Die Paraguane het egter swak nederlae gely teen beide Uruguay en Chili, terwyl hulle Brasilië kon klop en sodoende die laaste plek vermy het.

Twee jaar later het Argentinië weer aan die toernooi deelgeneem en Paraguay kon slegs die vierde plek ná Argentinië, Uruguay en Chili beklee; in 1985 en 1987 het hulle dieselfde uitslag behaal. In 1985 het die Internasionale Rugbyvoetbalraad (IRVR; nou Wêreldrugby), wat destyds baie eksklusief was en slegs agt lede gehad het, op die invoering van die rugbywêreldbekertoernooi besluit. Vir die eerste Rugbywêreldbeker 1987 het die IRVR nege spanne vir deelname genooi, maar Paraguay het geen uitnodiging ontvang nie.

Ná Brasilië se terugkeer in 1989 het die Paraguane tydens die Suid-Amerikaanse Rugbykampioenskappe slegs in die vyfde plek geëindig. In dieselfde jaar was die Paraguaanse beheerliggaam een van die stigtingslede van die vastelandse beheerliggaam CONSUR (nou Suid-Amerika Rugby) Aan die Rugbywêreldbeker 1991-kwalifisering het Paraguay nie deelgeneem nie.

Aan die begin van die 1990’s het Paraguay beter vertoon in die vastelandse kampioenskap, nadat hulle in 1991 die vierde plek beklee het, het die span in 1993 die derde plek agter Argentinië en Uruguay behaal. Die laasgenoemde toernooi het gelyktydig as eerste kwalifiseringsrondte vir die Rugbywêreldbeker 1995 gedien, maar die Paraguane het met hul uitslag nie die volgende rondte gehaal nie. In 1995 het hulle weer die derde plek beklee. Die Suid-Amerikaanse Rugbykampioenskappe in 1997 en 1998 het met die vierde plek teleurstellend vir Paraguay verloop. Tydens die tussen-in besliste Rugbywêreldbeker 1999-kwalifisering is Paraguay deur beide Chili en Uruguay geklop.

### In die nuwe millennium 
Van 2000 af is die Suid-Amerikaanse Rugbykampioenskap jaarliks beslis, maar die magsbalans op die vasteland het vir eers nie verander nie. Argentinië, Uruguay en Chili was onoorwinbare opponente. Tydens die Rugbywêreldbeker 2003-kwalifisering het die Paraguane Brasilië geklop, maar teen Chili verloor, waarmee hulle die volgende rondte misgeloop het.

Voor die afskop van die Suid-Amerikaanse Rugbykampioenskap 2003 het Paraguay ’n kwalifiserende wedstryd teen Brasilië gewen, waarvolgens hulle in afdeling A kon aanbly. Nietemin is hulle ná nederlae teen al drie die deelnemers tydens die kampioenskap na afdeling B gerelegeer. Die Paraguane het dié afdeling in 2004 en 2005 in die eerste plek afgesluit. Die Suid-Amerikaanse Rugbykampioenskap 2005 was deels gelyktydig die tweede Rugbywêreldbeker 2007-kwalifiseringsrondte, waar Paraguay Brasilië geklop het, maar deur Chili verslaan is.

Tydens die Suid-Amerikaanse Rugbykampioenskap 2005 se afdeling B het die Paraguane weer die eerste plek beklee. Daarna het hulle eers in 2008 weer aan die vastelandse kampioenskap deelgeneem en in die afdeling B tweede agter Brasilië geëindig, waarmee die span na die hoogste vlak van die Suid-Amerikaanse Rugbykampioenskap gepromoveer is. Die Suid-Amerikaanse Rugbykampioenskap 2008 het ook gedien as die eerste Rugbywêreldbeker 2011-kwalifiseringsrondte, maar slegs Brasilië het met sy eerste groepplek die volgende rondte gehaal.

Die Suid-Amerikaanse Rugbykampioenskappe in 2009, 2010 en 2011 het Paraguay telkens in die derde plek ná Uruguay, Chili en Brasilië afgesluit. Vir die Suid-Amerikaanse Rugbykampioenskap 2012 is die span weer in afdeling B gegroepeer, wat hulle onoorwonne in die eerste plek afgesluit het. Die Suid-Amerikaanse Rugbykampioenskap 2013 het Paraguay met ’n nederlaag teen Brasilië in die uitspeelwedstryd afgeskop, waarmee hulle in afdeling B aangebly het, wat hulle beklink het en gepromoveer is. Aangesien die uitspeelwedstryd gelyktydig deel was van die Rugbywêreldbeker 2015-kwalifisering, het die Paraguane dié toernooi misgeloop.

### Verdere ontwikkeling 
Argentinië het vanweë sy oorskakeling na die Suidelike Halfrond se Rugbykampioenskapstoernooi van 2014 af nie meer met sy dominerende nasionale span aan die jaarlikse vastelandse toernooi deelgeneem nie. In dieselfde jaar was die Paraguane gelyk op punte met Brasilië en Chili en met hul beter punteverskil vir die eerste keer die toernooi in die tweede plek agter Uruguay afgesluit. Hulle kon egter nie aangaan met dié prestasie nie en het in 2025 slegs die derde plek agter Chili en Uruguay behaal. Die Suid-Amerikaanse Rugbykampioenskappe in 2016 en 2017 het nog erger verloop met die vierde en laaste plek elk. Albei toernooie het ook gedien as die Rugbywêreldbeker 2019-kwalifisering, waardeur die Paraguane ook dié hooftoernooi misgeloop het.

Tydens die omskepte Suid-Amerikaanse Rugbykampioenskap 2018 het Paraguay slegs die vyfde plek behaal, waarna hulle tydens die 2019-toernooi met die sesde plek nog swakker gevaar het. Ná die uitbreek van die wêreldwye Covid-19-pandemie aan die begin van 2020 kon vir anderhalf jaar geen toetswedstryd gespeel word nie en die Suid-Amerikaanse Rugbykampioenskap is nie beslis nie. Eers in Julie 2021, met die afskop van die Rugbywêreldbeker 2023-kwalifisering, het die *Yacaras* weer aan die internasionale speelprogram deelgeneem. In rondte 1 het hulle egter teen Brasilië vasgeval.

Gedurende die 2024 midjaarrugbytoetsreeks het die Paraguane met Hongkong en België vir die eerste keer nie-Suid-Amerikaanse opponente gehuisves. Teen Hongkong het die gasheer egter ’n swak nederlaag gely, waarna die nederlaag teen België minder erg was. Die Suid-Amerikaanse Rugbywêreldbeker 2027-kwalifisering het die span in Augustus 2024 in die tweede rondte afgeskop, waar hulle ná swak nederlae teen beide Brasilië en Chili teen Colombia te staan gekom het. Daar het hulle ’n maklike oorwinning behaal, waarna die Paraguane in Julie 2025 in die tweede rondte se tuis- en wegwedstryde teen die Uruguane swak nederlae gely het, waarop in Oktober 2025 die uitspeelwedstryde teen Brasilië om die derde plek en vir die internasionale uitspeelrondte gevolg het en Paraguay ná twee oorwinnings glo die internasionale uitspeelrondte gehaal het. Nadat die Paraguaanse beheerliggaam egter kennis geneem het van ’n ongeskikte speler het die Paraguane hulleself vrywillig onttrek en hul plek aan die Brasiliane oorhandig.

## Kleure, embleem en bynaam 
[duimnael|Die [Paraguaanse kaaiman, embleem van die Paraguaanse nasionale rugbyspan]]
Paraguay speel tradisioneel in ’n gestreepte rooi en wit trui, donkerblou broeke en rooi sokkies, die kleure van die nasionale vlag. Hul alternatiewe trui is wit met donkerblou moue, donkerblou broeke en donkerblou sokkies.

Die huidige truiverskaffer is die Uruguaanse sportuitruster Flash en die truiborg is die Paraguaanse ueno bank. Die beheerliggaam se kenteken verskyn op die regterbors, die truiverskaffer se kenteken links en die borgkenteken in die middel.

Die beheerliggaam Paraguaanse Rugbyunie se kenteken, wat ook op die trui verskyn, toon ’n Paraguaanse kaaiman in die nasionale kleure rooi, wit en blou met die afkorting URP daaronder. Die nasionale span se bynaam *Los Yacarés* (“die kaaimanne”) is ontleen aan die Spaanse naam van dié reptiel uit die familie *Alligatoridae* wat wydverspreid in Suid-Amerika voorkom.

## Tuisstadion 
Paraguay se tuisstadion is die Estadio Héroes de Curupayty in Luque naby die hoofstad Asunción met ’n kapasiteit van 3&nbsp;000. Dit is in besit van die Paraguaanse regering, wat dit deur middel van ’n konsessie-ooreenkoms aan die rugbyunie beskikbaar stel vir gebruik. Hier word amper al die nasionale span se tuiswedstryde, die Yacaré-konsessie, die meeste wedstryde tydens die nasionale rugbykampioenskap en ander rugbybyeenkomste aangebied; buitendien is die rugbybeheerliggaam se hoofkantoor hier gesetel.

## Toetswedstryde 
Paraguay het 39 van sy 146 toetswedstryde gewen, ’n wenrekord van 26,71%. Paraguay se statistieke in toetswedstryde teen al die lande, in alfabetiese volgorde, is soos volg (korrek teen November 2025):

## Rekords 
### Wêreldbekerrekord 
Paraguay kon tot dusver nog nie vir ’n rugbywêreldbekertoernooi kwalifiseer nie.

### Suid-Amerikaanse Rugbykampioenskap 
Paraguay neem sedert 1971 aan die Suid-Amerikaanse Rugbykampioenskappe deel. Hulle het sedertdien nog nie ’n toernooi gewen nie en een keer in die tweede en twee keer in die derde plek geëindig.

### Amerikaanse Rugbyuitdaagbeker 
Paraguay het in 2018 en 2019 aan die Amerikaanse Rugbyuitdaagbeker vir swakker geagte Suid-Amerikaanse spanne ná die Amerikaanse Rugbykampioenskap deelgeneem. Hul beste prestasie was die tweede plek in 2018.

### Ander toetswedstryde 
In teenstelling met ander tradisionele rugbylande het die Paraguaanse nasionale rugbyspan tydens die amateurtydperk nie oorsese toere onderneem nie en tot in die middel-1990’s slegs wedstryde in Suid-Amerika gespeel. Daarteenoor het hulle deur Suid-Amerika toerende nasionale spanne gehuisves. Deesdae is toetswedstryde teen die spanne van die Noordelike Halfrond tweekeer per jaar moontlik. Gedurende Juniemaand se midjaarrugbytoetsreeks tree Paraguay as gasheer op en gedurende Novembermaand se eindjaarrugbytoetsreeks reis Paraguay na Europa. In teenstelling met die meeste ander rugbylande speel Paraguay nie vir enige trofee teen sy teenstanders nie.

## Sien ook 
## Verwysings 
## Bronnelys 
*  
*  
*  

## Eksterne skakels 
*  Amptelike webwerf van die Paraguaanse Rugbyunie
*  Paraguay by Wêreldrugby